**KVALITEEDIINNOVATSIOONI KONKURSI ÜLDVÕIT LÄKS SEEKORD EESTI EES NAPILT SOOME!**

20. jaanuari õhtul kuulutati Stockholmi Moodsa Kunsti Muuseumis välja rahvusvahelise Kvaliteediinnovatsiooni konkursi võitjad.

Konkurss toimub juba seitsmendat korda Soome Kvaliteediorganisatsiooni Laatukeskuse eestvedamisel. Sel aastal korraldab auhinnatseremooniat esimest korda Rootsi Kvaliteediinstituut SIQ.

2013. aastal osalesid Soome, Eesti, Läti, Rootsi, Tšehhi ja Ungari organisatsioonid. Eesti poolelt on konkursi läbiviija Eesti Kvaliteediühing koostöös HeiVäl Consultinguga.

Eesti väikeste ja keskmiste ettevõtete kategoorias võitis AS Icosagen, kelle töö sisuks oli polükloonsete antikehade tootmine “Golden Egg Technology” meetodil.

Eesti potentsiaalse innovatsiooni kategooria võitjaks tuli GreenBead OÜ, kes esitas konkursile nanotehnoloogial põhineva pesuainete korduvkasutamise idee.

Rahvusvahelise konkursi üldvõitjaks kuulutati mikroettevõtete kategoorias osalenud Soome ettevõte StickTech oma uudse ja kuluefektiivse hambaravi tehnoloogiaga “everX Posterior”. Eesti võidukad innovatsioonid olid mõlemad esikoha konkurentsis esimese kolme seas. Meenutuseks siinkohal, et 2012. aasta konkursi üldvõitjaks tuli Eesti Sisekaitseakadeemia suurõnnetustele reageerimise virtuaalsete treeningsimulatsioonide teenusega.

Soome Vabariigi Presidendi Sauli Niinistö poolt allkirjastatud tunnistused andis üle Rootsi parlamendi spiiker Per Westerberg. Eesti riiki esindas auhinnatseremoonial Eesti suursaatkonna majandusnõunik Rootsis Kattri-Helina Põld.

Konkursil osalevaid innovatsioone hinnatakse metoodika abil, mis võtab arvesse uuenduslikkust, kasutatavust, mõju klientidele ja/või ühiskonnale, õppimiskogemust ning tulemuslikkust. Kõrgetasemelise žürii esimees oli Helsingi Aalto Ülikooli professor Yrjö Neuvo.

Konkurss laieneb väljaspoole Euroopat, sel aastal liituvad Iisrael ja Kasahstan.

2014. aasta konkurss kuulutatakse välja käesoleva aasta maikuus.

Lisainfo:

Tiia Tammaru

juhatuse esimees, Eesti Kvaliteediühing

56 636 679

tiia.tammaru@eaq.ee

Enno Aermates,

Juhatuse liige, Eesti Kvaliteediühing

504 2400

enno.aermates@eaq.ee

www.eaq.ee